Imtella' Ġunju 23, 2020 Is-Santwarju tal-Madonna Ta' Pinu f'Għawdex tistħajlu minsi mid-dinja. Maqtugħ għalih, ħaġa waħda man-natura tad-dawramejt. Minnu, jispikkaw l-ilwien tal-pajsaġġ Għawdxi. Maġenbu, fost l-oħrajn, jiġbdulek l-attenzjoni għadd ta' ħitan mogħnija bi ġmiel ta' mużajk. Xogħol mirqum, imsejjes fuq kreattività bla qies. Waqt 'Kif isir' ta' din il-ġimgħa wieħed mill-imħuħ wara dan il-ġmiel ta' xogħol, Dun Roberto Gauci spjega pass pass kif isir il-mużajk. Tefa' ta' ġebla 'l bogħod minn Ta' Pinu, bejn l-erba' ħitan taċ-Ċentru tal-Arti Liturġika, Eikon, Dun Gauci qal li qabelxejn isir id-diżinn bil-għan li l-ideat li jkunu qed iberrnu f'moħħ l-artist jitpoġġew fuq il-karta. Imbagħad, kollox jiġi kkupjat mill-ġdid b'paċenzja ta' Ġob fuq biċċa plastik sabiex l-artist ikun jista' jqiegħed ix-xibka u ftit ftit jibda jippustja x-xogħol b'tip ta' kolla apposta. B'ħeffa liema bħalha u kollox maħdum fuq għajnejhom, Dun Gauci u l-kollegi tiegħu jużaw għadd ta' għodod biex jaqtgħu l-materjal skont il-qisien meħtieġa. F'dan l-istadju, jiġu abbinati wkoll il-kuluri skont il-bżonn. Dun Gauci stqarr li l-mużajk dejjem jibda jfasslu mill-għajnejn u li wiċċ wieħed jaf joħdilhom madwar ġimgħa. Minkejja l-fatt li l-mużajk ma jsirx kif ġieb u laħaq, Dun Gauci żied jgħid li hu u sħabu qed jagħmlu l-almu tagħhom biex ikomplu jagħtu l-ħajja 'l aktar toroq Għawdxin b'aktar mużajk li jpaxxi l-għajn.